Eerste kykie: Grensoorlog-fliek vertel oor oorlewingGreg Kriek (Foto: The Recce) Die akteur Greg Kriek van Modder en Bloed– en Tess-faam sê die voorbereiding vir die rol van ŉ recce (verkenningsoldaat) in ŉ nuwe fliek wat afspeel in die Grensoorlog was een van die uitdagendste projekte wat hy nóg in sy gevierde loopbaan aangepak het Kriek is later vanjaar as Henk Viljoen in dié tweetalige fliek, The Recce, te sien. Die fliek vertel hoe Viljoen verkeerdelik agter die kaplyn dood verklaar word en elke hulpbron tot sy beskikking moet inspan om weer by sy vrou en gesin – wat hul eie emosionele oorlog tuis voer – uit te kom. In dié stryd moet die karakter alles wat hy tot in daardie stadium oor die oorlog geleer het, gebruik om sodoende met sy gesin herenig te word; maar die vyand bly heeltyd kort op sy hakke. The Recce is nie gegrond op ŉ ware verhaal nie en is ook nie die fliekweergawe van Koos Stadler se boek, Recce: Small Team Missions Behind Enemy Lines, nie. Kriek sê hoewel die fliek nie ŉ ware lewensverhaal vertel nie, was die vertolking van dié rol soms emosioneel uitmergelend omdat baie van die gebeurtenisse binne die fliek tog dié van baie jong mans in die Grensoorlog was. “Hoewel die fliek binne die milieu van die Grensoorlog afspeel en oor die jong soldate se uitdagings in die oorlog vertel, het The Recce nie ŉ politieke agenda nie,” sê hy. De Klerk Oelofse, Grant Swanby, Greg Kriek en Maurice Carpede (Foto: The Recce) “Die fliek vertel van oorlewing en wat dit verg om te oorleef wanneer alles rondom jou inmekaar tuimel. Dit ís ŉ ode aan die mans wat hul eie lewe op die spel geplaas het om vir hul land en geliefdes te baklei, maar die storie word nie ingeperk deur taal, kultuur of herkoms nie.” Kriek sê die karakter was kompleks om te vertolk en hy moet buiten fisieke uitdagings ook sielkundige en emosionele uitdagings aandurf. Sy rol in The Recce het hom gedwing tot vrae soos: Waarvoor baklei ons régtig – in die oorlog, maar ook in ons harte? Wat maak van ons mense? Wat dwing ons om te doen wat nodig is om te oorleef? Kriek sê die verhaal is een waarmee kykers hulle sal kan vereenselwig. “Akteurswerk is ŉ ware weerspieëling van die mensdom. Dít het ek weer beleef tydens die verfilming van hierdie fliek. Binne ons elkeen is ŉ vuur – soms word die vuur gebruik net om te baklei vir oorlewing.” Die akteur sê die hele filmspan het doelbewus gepoog om dié fliek as kunsmedium te verken. “Daar was nie eens gebruik gemaak van ŉ ‘green screen’ nie. Die hele span het alles gegee om seker te maak dat ons die verhaal eerlik vertel. Ek het self in riviere gespring en die meeste van my toertjies self uitgevoer; en ek wóú dit so hê. Ek dink nie jy kan ŉ fliek soos The Recce maak sonder om ŉ bietjie te waag nie.” Greg Kriek en Christia Visser (Foto: The Recce) Kriek was nié deel van die generasie jong mans wat gestuur is om diensplig af te lê nie. Hy sê die rol van ŉ recce was daarom vir hom ŉ uitdaging. “As jong kind was ek altyd gefassineer deur die stories van diegene wat in die oorlog was. As akteur was dit vir my ŉ groot voorreg om só ŉ rol te vertolk en ek wou die uitdaging daarom met albei hande aangryp. “Ek het soveel navorsing moontlik gedoen om dan reg te laat geskied aan die storie, elke boek moontlik gelees en selfs skerpskutter- en perdry-opleiding ontvang. Ek is baie opgewonde om te hoor wat kykers sê.” Akteurs soos Marius Weyers, Albert Maritz, Grant Swanby, Christia Visser, Maurice Carpede en Sonni Chidiebere is ook in die fliek te sien. The Recce begin op 28 September landwyd in teaters draai. Vir meer inligting, besoek The Recce se amptelike Facebook-blad of die webwerf.